Virallinen lehti nro C 354 , 19/11/1998 s. 0052



KIRJALLINEN KYSYMYS E-1026/98 komissiolle esittäjä(t): Georg Jarzembowski (PPE) (6. huhtikuuta 1998) Aihe: Konttiliikenteen lastauspainon tarkastukset Tavaraliikenteen tarkastuksista saadut kokemukset osoittavat, että kuljetusalalla toimivat henkilöt ja yritykset ylittävät usein selvästi kuljetusvälineiden sallitun lastauspainon. Tämä koskee erityisesti perävaunullisia rekkoja, joilla standardikontteja kuljetetaan. Tarkastuksissa on havaittu jopa lähes 200 prosentin ylikuormia sallittuun kokonaispainoon nähden. Tämä johtuu siitä, että huomioon otetaan vain lastausyksikön standardikoko, ja näin kuljettaja ei ota huomioon lastausyksikön sisältöä. Ylikuormien käytäntö aiheuttaa riskin Euroopan unionin liikenteen kaikille osapuolille, sillä ylilastatut kuorma-autot aiheuttavat vakavia liikenneonnettomuuksia. Siksi kysyn komissiolta seuraavaa: 1. Onko komissio tietoinen tästä ongelmasta? 2. Jos on, miten komissio on ottanut huomioon ongelman ratkaisumahdollisuudet harkitessaan tieliikenneturvallisuuden parantamista tai mitä se aikoo tulevaisuudessa tehdä? 3. Jos ei, pitääkö komissio painorajoitusten tiukempia tarkastuksia mahdollisuutena siirtää konttien kuljetusta maanteiltä rautateille ja sisävesille? 4. Mitä mieltä komissio on ehdotuksesta, jonka mukaan kuormauspaikoilla käytettävät nostolaitteet varustettaisiin vaa'oilla, jotta voitaisiin varmistaa vakiokonttien painorajoitusten noudattaminen? Komission jäsenen Neil Kinnockin komission puolesta antama vastaus (13. toukokuuta 1998) 1. Komissio on tietoinen siitä, että ajoneuvojen, erityisesti auton ja puoliperävaunun yhdistelmien, ylikuormitus on valitettavasti yleinen ongelma. 2. Painorajoitusten täytäntöönpano kuuluu oikeutetusti jäsenvaltioiden toimialaan. Arvoisa parlamentin jäsen saattaa muistaa, että vuonna 1993 komissio teki ehdotuksen neuvoston direktiiviksi yli 3,5 tonnia painavien yhteisössä liikennöivien maantieajoneuvojen suurimmista sallituista painoista ja mitoista ((EYVL C 38, 8.2.1994. )), jolla olisi yksinkertaistettu sääntöjä ja näin ollen parannettu ja helpotettu painorajoitusten täytäntöönpanoa. Neuvosto ei kuitenkaan hyväksynyt ehdotusta. 3. Vaikka komissio on samaa mieltä arvoisan parlamentin jäsenen kanssa siitä, että tiukemmat painorajoitusten noudattamista koskevat tarkastukset saattaisivat lisätä siirtymistä muiden kuljetusmuotojen käyttämiseen, jäsenvaltioiden on itse säädettävä oma ajoneuvojen painoa koskeva lainsäädäntönsä. 4. Komissio yhtyy arvoisan parlamentin jäsenen ehdotukseen, jonka mukaan punnituslaitteita olisi käytettävä enemmän, esimerkiksi konttien nostamiseen käytettävissä varusteissa, konttien painon tarkastamiseen. Arvoisa parlamentin jäsen tietänee kuitenkin, että konttien kokonaispaino ei ole ainoa tärkeä seikka. Jos kuorman paino ei ole jakautunut oikein, auton ja puoliperävaunun yhdistelmän akselit voivat kuormittua liikaa, vaikka kontin kokonaispaino olisi säännösten mukainen. Tässä yhteydessä olisi huomattava, että ylikuormitetut akselit voivat aiheuttaa huomattavia vahinkoja teille. Joka tapauksessa, kuten edellä todettiin, asianomaisten tarkastusten toteuttaminen on jäsenvaltioiden velvollisuus.